google/wiki40b huggingface dataset:
Kodola receptori

Kodola receptori jeb nukleārie receptori ir receptori, kas piedalās hormonu izraisīto efektu īstenošanā caur t.s. gēnu transkripciju, jo hormoni ir molekulas, kuras iedarbojas tieši uz cilvēka šūnas ģenētisko materiālu šūnas kodolā. Uz šiem receptoriem iedarbojas liela daļa hormonu – D vitamīns, tireoīdais hormons, retinoīdi, androgēni, estrogēns un progesterons, kā arī glikokortikoīdi un mineralokortikoīdi. Šeit var minēt arī lielu daļu endokrīno hormonu, piemēram, no virsnieru garozas – hidrokortizons jeb kortizols, kas regulē enerģijas iegūšanu no olbaltumvielām, taukiem un ogļhidrātiem, epinefrīns jeb adrenalīns, kas fizioloģiski pielāgo organismu stresa situācijām, palielinot sirdsdarbību, muskuļu audu un smadzeņu audu apasiņošanu, mobilizē glikogēna pārvēršanu glikozē, lai iegūtu papildus enerģiju, savukārt no hipotalāma galvas smadzenēs – antidiurētiskais hormons, kas palielina ūdens absorbciju nierēs, oksitocīns, kas regulē ķermeņa temperatūru, miega ciklus un laktāciju sievietēm.
Ūdeņraža saite

Ūdeņraža saite ir īpašs ķīmiskās saites veids, kas iespējams ūdeņraža atoma sevišķo īpašību dēļ. Tā kā tam nav elektronu čaulas starp kodolu un vērtības elektroniem, ūdeņraža vienīgais valences elektrons atrodas tieši kodola iedarbības sfērā. Ja ūdeņraža atoms ir savienojies ar kādu stipri elektronegatīvu atomu (piemēram, skābekli, slāpekli vai fluoru), ūdeņraža elektrons iesaistās kovalentās saites kopīgajā elektronu pārī. Šis pāris tiek novirzīts uz elektronegatīvākā atoma pusi, bet ūdeņraža atoma kodols (protons) ar savu pozitīvo lādiņu var iedarboties ar kāda cita atoma nesaistošo elektronu pāri. Šādi iedarboties var tikai ūdeņradis, jo citu elementu atomu pozitīvie kodoli ir ekranēti ar kodolam tuvajām aizpildītajām elektronu čaulām.
Tādējādi molekulas X−A−H ūdeņradis, kas kovalenti saistīts ar stipri elektronegatīvu atomu A, var saistīties ar citas molekulas B−Y elektronegatīvo atomu B (vai arī tas pašas molekulas citu, tālāku, atomu), veidojot vairāk vai mazāk stabilu kompleksu X−A−H•••B−Y, kur ••• - ūdeņraža saite. Viena molekula var veidot vairākas ūdeņraža saites, piemēram, ūdens molekula H₂O var tikt saistīta ar četrām ūdeņraža saitēm - divas var veidot ūdens molekulas ūdeņraža atomi, bet skābekļa atoma divi nesaistošie elektronu pāri var veidot divas ūdeņraža saites ar citu molekulu ūdeņraža atomiem. Ar to izskaidrojamas ūdens (un arī daudzu citu vielu, piemēram, amonjaka, spirta) neparasti augstās kušanas un viršanas temperatūras, jo visai vieglās un kustīgās ūdens molekulas tiek saistītas savā starpā ar daudzām ūdeņraža saitēm. Ūdeņraža saites ir atbildīgas arī par citām ūdens anomālajām īpašībām (augsto siltumietilpību, viskozitāti).

Ūdeņraža saites stiprība

Ūdeņraža saites stiprība var būt dažāda, tomēr tā ir jūtami vājāka, nekā kovalentā saite, taču stiprāka, nekā van der Vālsa mijiedarbība. Parasti ūdeņraža saites enerģija ir no dažiem kJ/mol līdz dažiem desmitiem kJ/mol. Visstiprākā ūdeņraža saite ir šķidrā fluorūdeņradī (155 kJ/mol) - šeit veidojas stabils fluorohidrogenāta jons HF₂⁻ (sk. arī hidrogenāti).

Ūdeņraža saišu veidi

Ir iespējamas starpmolekulārās (intermolekulārās) ūdeņraža saites un iekšmolekulārās (intramolekulārās) ūdeņraža saites. Iekšmolekulārās ūdeņraža saites nosaka daudzu dabasvielu - proteīnu un nukleīnskābju - struktūru. Ūdeņraža saites nelielās enerģijas dēļ tā ķermeņa temperatūrā viegli rodas un viegli pārtrūkst, kas ir ļoti būtiski dažādos bioloģiskos procesos. Pastāv uzskats, ka molekulārās konfigurācijas, kas veidojas ar ūdeņraža saišu starpniecību, var būt saistītas ar atmiņas mehānismiem.
Vostočnija kosmodroms

Vostočnija kosmodroms (Космодром Восточный) ir Krievijas kosmodroms. Tas atrodas Amūras apgabalā, blakus Ciolkovskas pilsētai. Kosmodroma celtniecība sākta 2012. gadā. Pirmais nesējraķetes starts veikts 2016. gadā.
Kosmodroms veidots, lai samazinātu Krievijas atkarību no Baikonuras kosmodroma Kazahstānā. Tas atrodas dažu desmitu kilometru attālumā no 2007. gadā likvidētā kosmodroma Svobodnij.

Vēsture

Pēc PSRS sabrukšanas tās vistālāk dienvidos atrodošais kosmodroms palika Kazahstānas teritorijā. Pļeseckas kosmodroms atradās pārāk tālu ziemeļos, lai no tā būtu ekonomiski izdevīgi palaist kosmiskos aparātus ekvatoriālās orbītās. 20. gadsimta 90. gadu vidū kosmiskajiem startiem tika pielāgota bijusī raķešu bāze Svobodnij Amūras apgabalā. Tā finansiālu grūtību dēļ netika pienācīgi attīstīta, veikti pieci kosmisko raķešu starti, bet 2007. gadā likvidēta.
2007. gadā Krievijas dienvidu daļā tika izpētītas vairākas vietas jauna kosmodroma būvniecībai. Par piemērotāko izvēlējās Svobodnijai blakus esošā Ugļegorskas slēgtā ciemata teritoriju.
2007. gada 6. novembrī prezidents Vladimirs Putins parakstīja lēmumu par Vostočnija kosmodroma izveidi.
2011. gadā sākta projektēšana un sākti sagatavošanas celtniecības darbi. Pirmais starta komplekss S1 tika būvēts raķetēm Sojuz-2. 2012. gadā izrakta starta kompleksa bedre. 2016. gadā tas bija uzbūvēts, un 25. martā pabeigti kompleksa izmēģinājumi.
2016. gada 28. aprīlī no kosmodroma veiksmīgi veikts pirmais starts, ar nesējraķeti Sojuz-2.1a/Volga palaižot pavadoņus Mihailo Lomonosov, Aist-2D un SamSat-218.
Latvijas Mūzikas ierakstu gada balva 2000

Latvijas Mūzikas ierakstu gada balva 2000 notika 2001. gada 16. februārī. Ceremoniju un koncertu vadīja Jānis Jubalts un Kaspars Roga.
Koncertā uzstājās Prāta Vētra, Marija Naumova, Niks Matvejevs, Elīna Garanča kopā ar zēnu kori, grupa Laiksne, Aija, Muzikanti no Cēsīm, Lauris Reiniks, Tumsa, Raimonds Pauls un Ance Krauze, Fēlikss Ķiģelis, Boyza, Okay, Yana Kay, Ainars Mielavs, The Hobos, Shake & Bake, Labvēlīgais Tips, Autobuss Debesīs un Igo un Liepājas Simfoniskais orķestris. Kā īpašie viesi uzstājās vācu grupa ,Reamonn.
European Hit Radio Top 100 (2001)

Šis ir European Hit Radio 2001. gada noslēguma Top 100.

Top 100 sastādīšanas princips

European Hit Radio Top 100 tiek sastādīts pamatojoties uz klausītāju balsojuma rezultātiem, kas, ik nedēļu, tiek apkopoti Top 40. Topa veidošanas procesā piedalās visas dziesmas, kas kaut reizi ir pabijušas Top 40 sarakstā. No visām vidēji 250 līdz 280 gada laikā Top 40 iekļuvušajām dziesmām, tiek noteiktas populārākās 100.
Katrai dziesmai, kas kaut reizi ir iekļuvusi Top 40, tiek piešķirts punktu skaits, atkarībā no dziesmas atrašanās vietas topā. Piemēram, ja dziesma iknedēļas Top 40 ieņem 1. vietu, tad dziesmai tiek pieskaitīts 1 punkts, ja dziesma ieņem 12. vietu, tad 12 punkti, ja 37. vietu, tad 37 punkti un tā tālāk. Nedēļās, kurās dziesma nav iekļuvusi Top 40 populārāko dziesmu sarakstā, dziesmai tiek pieskaitīts 41 punkts. Veidojot Top 100, visi punkti tiek skaitīti kopā un augstāko vietu iegūst dziesma ar vismazāko punktu skaitu. Ja vairākām dziesmām ir vienāds punktu skaits, tad augstākā vietā nonāk tā dziesma, kurai ir bijusi augstākā vieta Top 40, tad nākamā augstākā vieta un tā tālāk.
Gēza Maroci

Šaha meistars

Maroci pirmais panākums bija uzvara 1895. gada Hastingsas šaha blakusturnīrā. Nākamajos gados viņš guva vairākas pirmās balvas dažādos turnīros. No 1902. gada līdz 1908. gadam Maroci piedalījās 13 turnīros un piecos no tiem kļuva par uzvarētāju, bet vēl piecos palika otrais. 1906. gadā Maroci bija gatavs mačam ar toreizējo pasaules čempionu Emanuelu Laskeru, bet tolaik Kubā, kur bija paredzēts spēlēt, sākās politiska nestabilitāte, kuras dēļ mačs tika atcelts.

Aiziešana un atgriešanās

Pēc 1908. gada Maroci pameta šaha karjeru, lai veltītu vairāk laika savai profesionālai izaugsmei. Būdams pēc izglītības inženieris un tehnologs, strādājis arī par klerku, vēlāk kļuvis par galveno auditoru Ungārijas izglītības ministrijā. Mainoties valsts varai pēc Pirmā pasaules kara beigām Maroci palika bez darba un nolēma atgriezties šahā. Šajā laikā Maroci atklāj atklātnes variantu sicīliešu aizsardzībā, kas joprojām ir nosaukts viņa vārdā. Tomēr atgriešanās nav tik veiksmīgā kā gribētos, jo Maroci tikai 1923. gadā izdodas dalīt uzvaru Karlsbādes šaha turnīrā (kopā ar Aleksandru Aļehinu un Jefimu Bogoļubovu). Tāpat liels ir Maroci ieguldījums Ungārijas komandas uzvarā pirmajā šaha olimpiādē Londonā 1927. gadā un izcīnītajā otrajā vietā šaha olimpiādē Hamburgā 1930. gadā.
Maroci bija pazīstams kā pozicionāla stila spēlētājs, kas nevairījās no aizsardzības un bieži spēlēja neizšķirti. Kādā no divdesmito gadu turnīriem viņam izdevās visas savas partijas noslēgt ar miera līgumu, kas deva iemeslu runām par "šaha neizšķirtu nāvi".
1950. gadā Starptautiskā šaha federācija FIDE par lielajiem nopelniem šahista karjeras laikā viņam piešķīra starptautiskā lielmeistara nosaukumu.
Interneta portāls

Horizontālais portāls (General portal)

Horizontālais portāls vai vispārēja rakstura portāls ir portāls, kas ietver daudzveidīgas tematikas un kas piedāvā virkni pēc iespējas dažādāku pakalpojumu, kuri orientēti uz maksimāli plašu auditoriju.
Šādi portāli parasti apvieno sevī dažādas funkcijas, piedāvājot daudzveidīgu saturu un pakalpojumus: aktualitātes, finanšu ziņas, laika ziņas, interaktīvas izklaides un spēļu pakalpojumus u.t.t.

Vertikālais portāls (Vertical portal)

Vertikālais portāls ir portāls ar šauru tematisku ievirzi, kas nodrošina dažādus pakalpojumus tīkla lietotājiem ar noteiktām interesēm un kas ir orientēts uz pilnu šaurākas tematikas vai cilvēka darbības sfēras aptveršanu.

Jauktais portāls (Blended portal)

Lai veicinātu ātrāku attīstību daudzi interneta veikali sāka papildināt savas mājas lapas ar detalizētu preču uzziņu informāciju, kā arī ar veikala tematikas rakstiem u.tml. t.i. pārveidojot tos jauktajos portālos, kombinējot sevī izsmeļošus informācijas resursus un biznesu. Jauktais portāls - apvieno sevī elektroniskās tirdzniecības un klasiskā uzziņu servisa funkcijas.

Korporatīvais portāls (Corporate portal)

Korporatīvais portāls nodrošina kompānijas darbiniekam un viņu pastāvīgiem partneriem stingri personificētu pieeju kompānijas automatizētas pārvaldes sistēmai (lēmumu pieņemšanas informācijas sistēma, ekspertu sistēma, kopdarbības sistēma, biznesa procesu vadības sistēma u. tml.) Korporatīva portāla būtība ir atkarīga no tā, kādus mērķus portāla izveidošanā nosaka kompānija. Par korporatīva portāla kopējo pazīmi var būt tikai stingri personificēta pieeja informācijai un portāla pakalpojumiem.
Latvijas futbola izlase 1927. gadā

Spēles

Latvija: Arvīds Jurgens (Ādolfs Greble 79'-85'); Voldemārs Grāvelis, Pēteris Lauks, Harijs Fogelis, Česlavs Stančiks, Voldemārs Roze, Arvīds Bradiņš, Emīls Urbāns, Alberts Šeibelis, Voldemārs Bērziņš, Aleksandrs Ābrams.
 Latvija: Arvīds Jurgens; Voldemārs Grāvelis, Harijs Pīkols, Aleksandrs Varakājs, Česlavs Stančiks, Kārlis Tīls, Emīls Urbāns, Arnolds Tauriņš, Alberts Šeibelis, Arkādijs Pavlovs, Alfrēds Brašmanis.
 Latvija: Arvīds Jurgens; Voldemārs Grāvelis, Harijs Pīkols, Voldemārs Roze, Rūdolfs Kronlaks, Kārlis Tīls, Emīls Urbāns, Voldemārs Žins, Alberts Šeibelis, Voldemārs Plade, Arvīds Bradiņš.
 Latvija: Arvīds Jurgens; Pēteris Lauks, Harijs Pīkols, Rūdolfs Kronlaks, Česlavs Stančiks (Kurts Strazdiņš 30'), Alberts Tarulis, Emīls Urbāns, Alberts Šeibelis, Ludvigs Dudaņecs, Augusts Skiltriters, Roberts Blūmentāls.
 Latvija: Arvīds Jurgens; Voldemārs Grāvelis, Harijs Pīkols, Voldemārs Bērziņš, Rūdolfs Kronlaks (Ludvigs Dudaņecs '46), Kārlis Tīls, Roberts Blūmentāls, Voldemārs Žins, Alberts Šeibelis, Voldemārs Plade, Emīls Urbāns.
Frankfurtes grāmatu gadatirgus

Frankfurtes grāmatu gadatirgus (vācu: Frankfurter Buchmesse) ir ikgadēja izdevējdarbības izstāde, kas notiek Frankfurtes izstāžu centrā (vācu: Messe Frankfurt) Vācijā. Tā notiek piecas dienas oktobra vidū un tiek uzskatīta par lielāko grāmatu izstādi pasaulē (ap 7000 stendu no apmēram 100 valstīm, vairāk par 280 000 apmeklētāju). Izstādē ar saviem stendiem piedalās ne vien izdevniecības, bet arī valstis (tai skaitā vairākkārt arī Latvija; tāpat regulāri izstādē piedalās arī Latvijas lielākās izdevniecības un poligrāfijas uzņēmumi). Katru gadu kāda no valstīm ir izstādes īpašā viesa statusā un tai tiek veltīts speciāls izstāžu centra paviljons. 2011. gadā Frankfurtes grāmatu gadatirgus īpašais viesis bija Īslande un tās literatūra.
Ne tikai cirst

Sižets

Filmā apskatīts, kā panākumi bijuši Kostromas meža cirtēju brigādei ar G. Deņisovu priekšgalā.
Guntis Eniņš

Biogrāfija

Mācījies Rīgas 30. pamatskolā, Rīgas būvniecības tehnikumā, Rīgas Republikāniskajā neklātienes vidusskolā. 1968. gadā absolvējis Rīgas Politehniskā institūta Aparātu būves un automatizācijas fakultātes vakara nodaļu.
No 1962. līdz 1970. gadam bijis inženieris Latvijas Zinātņu akadēmijas Organiskās sintēzes institūtā, no 1971. līdz 1991. gadam strādājis par inženieri Veselības aizsardzības ministrijas Eksperimentālās un klīniskās medicīnu zinātniski pētnieciskajā institūtā. No 1991. līdz 1993. gadam bijis Latvijas Dabas un pieminekļu biedrības padomnieks. Nodibinājis atklāto sabiedrības fondu "Dabas retumu krātuve", 1998. gadā kļuva par fonda vadītāju.
1995. gadā ticis ievēlēts 6. Saeimā no Tautas kustības "Latvijai" saraksta. Saeimas sasaukuma laikā mainījis frakcijas. 2001. gadā kandidēja uz vietu Rīgas domē no Latvijas Zaļā partijas saraksta, tomēr netika ievēlēts. Par deputātu kļuva 2002. gadā. Vēlāk bijis arī 9. Saeimas deputāts uz laiku, kamēr partijas biedrs pildīja ministra pienākumus.
No jaunības interesējies par Latvijas dabu. Kopš 1975. gada pēta Latvijas dabas pieminekļus. Ir apzinājis un aprakstījis vairāk nekā 900 dižkokus. PSRS laikā Eniņš arī panāca, lai tiktu aizliegta dižkoku spridzināšana. Vēl ir nodarbojies ar dižakmeņu, kultakmeņu, alu, pazemes ezeru pētīšanu. Ir vairāku pilskalnu atklājējs. Publicējis vairāk nekā 600 rakstu, ir vairāku grāmatu autors vai līdzautors.
1995. gadā ticis apbalvots ar piektās šķiras Triju Zvaigžņu ordeni. Piešķirts augstais Latvijas Zinātņu akadēmijas goda doktora goda nosaukums.
Krasnodara

Vēsture

Līdz 18. gadsimta beigām tagadējā Krasnodaras apkaime piederēja Krimas hanistei, kas pēc Kučuk-Kainardžas līguma parakstīšanas kļuva par Krievijas impērijas vasaļvalsti. 1783. gadā Krievijas impērijas karaspēks bez kara pieteikšanas okupēja Krimas hanisti. 1783. gada 8. aprīlī Krievijas ķeizariene Katrīna II Lielā izdeva manifestu, kurā pasludināja, ka Krima, Tamaņa un Kubaņa ir pievienotas Krievijas impērijai.
Pilsētas pirmsākumi meklējami pēc krievu uzvaras Krievu—turku karā 1793. gadā, kad Kubaņas upes krastā uz Osmaņu impērijai piederošās Čerkesijas robežas tika uzbūvēts Jekaterinodaras ("Katrīnas dāvanas") cietoksnis. 19. gadsimta 1. pusē Jekaterinodara kļuva par rosīgu kazaku pilsētu.
Kopš 1888. gada pilsētā dzīvoja apmēram 45 000 cilvēku, tā bija svarīgs tirdzniecības centrs Dienvidkrievijā. 1897. gadā pilsētā tika atklāts obelisks par godu Kubaņas kazaku 200 gadus valdīšanu Jekaterinodarā.
Krievijas pilsoņu kara laikā pilsēta vairākas reizes nonāca gan balto, gan sarkano rokās. Daudzi Kubaņas kazaki atbalstīja balto kustību un cīnījās pret boļševikiem. 
Otrā pasaules kara laikā Krasnodaru no 1942. gada 12. augusta līdz 1943. gada 12. februārim okupēja vācu karaspēks. Ilgstošu kauju laikā pilsētai tika nodarīti ievērojami postījumi. Pēc kara pilsēta tika rekonstruēta un uzbūvēta no jauna.
Leiputrija

Sižets

Ir vietas, piemēram, izgāztuve, par kurām mēs neko negribam zināt, tāpēc mēs labāk izliekamies, ka šādas vietas neeksistē. Tomēr izgāztuvēs dzīvo dažādi putni, kukaiņi un zīdītāji. Viņiem izgāztuve piedāvā siltumu un ēdienu visa gada garumā.
Strazdes pagasts

Upes

Bemberupīte, Ilbatupīte.

Ezeri

Niedrezers

Vēsture

Mūsdienu Strazdes pagasta teritorijā vēsturiski atradās Kāķīšu muiža (Gut Neuhof, Kāķīši), Strazdes muiža (Gut Strasden, Strazde).
20. gadsimta sākumā Strazdes apvidu pievienoja Nurmuižas pagastam, bet 1919. gadā atdalīja un nodibināja patstāvīgu pagastu. 1935. gadā tā platība bija 52,9 km². 1945. gadā pagastā izveidoja Strazdes un Mežmaļu ciema padomes, bet pagastu 1949. gadā likvidēja. 1951. gadā Strazdes ciemam pievienoja Mežmaļu ciemu. 1974. gadā Strazdes ciemu apvienoja ar Jaunpagasta ciemu, izveidojot Virbu ciemu. 1992. gadā Strazdes pagastu atdalīja no Virbu pagastu. 2009. gadā pagastu kā administratīvo teritoriju iekļāva Talsu novadā.

Apdzīvotās vietas

Lielākās apdzīvotās vietas ir Strazde (pagasta centrs), Kāķīši, Annasciems, Mazstrazde, Gravas, Saulīšciems.
Apakšdevons

Apakšdevons (D₁) ir devona perioda epoha (agrais devons), kā arī devona sistēmas nodalījums (apakšējais devons). Apakšdevons apakšdaļā robežojas ar augšsilūra nodalījumu, veidojot robežu starp silūru un devonu. Šī epoha ilga nepilnus 20 mlj. gadus (416,0 ± 2,8 - 397,5 ± 2,7 Ma). Tā dalās trīs laikmetos (stāvos): Lohkovas, Prāgas un Emsas.

Paleoģeogrāfija

Apakšdevons sākās ar izteikti ģeokrātisku krasta līniju izmaiņas fāzi. Uz robežas starp silūru un apakšdevonu pacēlās un atbrīvojās no ūdens visas platformas. Jūra atkāpās no kaledonīdu apgabaliem, kā arī no daudziem vāji izteiktiem kaledonijas oroģenēzes iecirkņiem. Tikai tajos ģeosinklināļu apgabalos, kurus neskāra zemes garozas krokošanās (Vidusjūras ģeosinklināle Eiropas dienvidos, Urāli, Himalaji, Kordiljeri), palika lielas, jūrām klātas platības. Apakšdevona beigās jūru platības nedaudz palielinājās, taču tik nenozīmīgi, ka tas neizmainīja apakšdevona epohas kopējo ģeokrātisko raksturu.

Apakšdevons Baltijā

Baltijā apakšdevons raksturojas galvenokārt ar sarkanīgiem terigēniem iežiem, kas būtiski atšķiras no zem tiem esošajiem silūra un ordovika pelēcīgajiem karbonātiskajiem nogulumiem. Stratigrāfiski dalot Baltijas apakšdevona sarkanīgās slāņkopas, kas satur zivju un augu paliekas, tiek pielietots divdaļīgs dalījums dittonā un brekonā, ko pielieto Anglijas-Velsas reģiona Old Red smilšakmeņu dalījumā. Tas tiek pamatots uz līdzīgiem ihtiofaunas kompleksiem Baltijā un Anglijā. Apakšdevona nogulumi visdetalizētāk ir izpētīti Lietuvā, kur tika izdalītas Tilžes un Stonišķu (dittons), kā arī Ķemeru (brekons) svītas. Latvijas teritorijā, kur apakšdevona griezums nav tik pilnīgs, kur arī mazāk fosiliju, izdalīt Tilžes un Stonišķu svītas nav iespējams. Šīs svītas tiek apvienotas Gargždu sērijā. Apakšdevona griezums nobeidzas ar Ķemeru svītu, kura agrāk tika vēl dalīta Sesavas un Viesītes svītās.
Lubānas pagasts

Vēsture

Dibināts pēc muižu pagastu likvidēšanas sakarā ar 1866. gada pagastu pašvaldību likuma pieņemšanu. 1945. gada 1. augustā pagastā izveidoja Indrānu, Lubānas, Ošupes un Zvidzienas ciema padomes. 1947. gada 16. oktobrī pagastu iekļāva jaunizveidotajā Gulbenes apriņķī. Pagastu likvidēja 1949. gada 31. decembrī, ciemus iekļaujot Cesvaines rajonā. Mūsdienās Lubānas pagasta teritorija iekļauta Lubānas novada Lubānas pilsētā un Indrānu pagastā un Madonas novada Ošupes pagastā.
Ņūtona likumi

Ņūtona likumi ir trīs fizikas likumi, kuri raksturo spēka ietekmi uz ķermeņiem; spēks izraisa ķermeņu kustību.
Trīs klasiskās mehānikas pamatlikumi, kurus Ņūtons formulējis 1687. gadā grāmatā "Dabas filozofijas matemātiskie principi", ko vairāk pazīst pēc tās saīsinātās versijas ar oriģinālo nosaukumu latīņu valodā Principia Mathematica.

Trešais Ņūtona likums

Trešais Ņūtona likums, jeb darbības un pretdarbības likums ir šāds: spēki, ar kādiem divi ķermeņi iedarbojas viens uz otru, vienmēr ir vienādi pēc lieluma, bet vērsti pretējos virzienos.
To var aprēķināt pēc formulas , kur  ir darbības spēks [N], bet  ir pretdarbības spēks [N].
Trešais Ņūtona likums, iespējams, ir populārākais no visiem trijiem. Ja viens ķermenis iedarbojas ar spēku uz otru ķermeni, tad tikpat liels spēks, ko sauc par pretdarbības spēku, darbosies arī pretējā virzienā. Šo likumu ilustrē sprinteris, kas atbalstās pret starta paliktņiem. Kad sprinteris atgrūžas no šiem paliktņiem, skriešanas virzienā jūtams tikpat stiprs pretgrūdiens, un tas palīdz sportistam uzsākt skrējienu.
Piemērs ar skaitļiem: Grāmata, kas uz galdu spiež ar 10N lielu spēku, no galda saņem atpakaļ 10N lielu spēku, kas vērsts pretējā virzienā.
Marsels Dišāns

Šahs

Dišāns bija arī labs šahists un periodā no 1928. līdz 1933. gadam daudz laika veltījis šaham. Piedalījies vairākos Francijas čempionātos un izpildījis meistara normu.    Bijis Francijas komandas dalībnieks 1924. gada neoficiālajā šaha olimpiādē Parīzē un četrās oficiālās olimpiādēs.
Alfametiltriptamīns

Vēsture

Alfametiltriptamīnu pirmoreiz sāka izplatīt 1960. gados PSRS kā spēcīgu antidepresantu ar nosaukumu Indopan devās 5—10 mg. 1970. gados to izņēma no apgrozības, jo tas, lietojot lielākās devās, izsauca vēl spēcīgāku, psihodēlisku iedarbību, kas bija līdzīga LSD, psilocibīna un MDMA iedarbībai.
1990. gados tā pārdošana strauji pieauga Internetā, un tas 2003. gadā kopā ar 5-MeO-DiPT (foxy) tika iekļauts ASV Kontrolēto vielu un substanču I sarakstā, vēlāk arī daudzas citas valstis to sāka aizliegt.

Iedarbība

Zemās devās ap 5—10 mg AMT ir stimulējoša iedarbība. Tas uzlabo garastāvokli un novērš satraukumu un depresiju. Devās 20—30 mg tas rada eiforiju, empātiju un halucinācijas. Notiek apziņas maiņa, ar atvērtām acīm lietotājs var novērot apkārtējās vides objektu deformācijas, netipiskas vizuālās struktūras, ar aizvērtām acīm tiek redzētas vīzijas un spēcīgākas halucinācijas. Lielās devās AMT var izraisīt arī disociatīvus efektus.
AMT iedarbība var ilgt līdz 20 stundām. Lielās devās (virs 40 mg) pat vairāk kā 24 stundas. To galvenokārt lieto orāli vai arī smēķējot (tad devu divkārši samazina un iedarbības ilgums ir mazāks).
Galvenās AMT blakusparādības ir acu zīlīšu paplašināšanās, nelabums, retāk arī vemšana, galvassāpes, nogurums.
Senbartelmī

Vēsture

Senbartelmī salu pirmie savā īpašumā ieguva francūži 1648.g., bet 1784.g. tika pārdota Zviedrijai. Zviedru periods atstājis salā daudzus raksturīgus vietvārdus, kā arī trīs kroņus Senbartelmī ģerbonī.
Bauskas katoļu baznīca

Vēsture

Sākotnēji Bauskā ir bijis lūgšanu nams, kuru apkalpojuši jezuīti no Skaistkalnes draudzes baznīcas.
Pašreizējo ķieģeļu mūra baznīcu uzcēla 1865. gadā priestera Aleksandra Milevska vadībā, kurš pēc ordinācijas 1861. gadā strādājis par vikāru Skaistkalnē, jo Bauskas draudze bijusi tās filiāle. Par to liecina izgrieztais baznīcas celšanas gads skārda vējrādī, kas atrodas uz dievnama jumta. Pēc cita avota — "Direct.Telsensis" raksta dievnams uzcelts 1864. gadā. 1901. gadā tā tika paplašināta. 2009. gadā tika veikta baznīcas rekonstrukcija.

Eksterjers

Baznīca ir ķieģeļu celtne, 20 metrus gara, 8 metrus plata un 7 metrus augsta ēka ar skārda jumtu. Baznīcas priekšā ir piebūvēta 4,5 metrus gara, 3 metrus plata priekštelpa un 4 metrus gara, 4 metrus plata sakristeja. Virs baznīcas jumta pie ieejas trīs mazi tornīši, no kuriem viens atrodas jumta smailē, bet pārējie jumta sānos, virs presbitērija divi tādi paši stabveidīgi tornīši jumta sānos. Mūra zvanu tornis, kurā iekārts viens zvans, uzbūvēts 1891. gadā, bet 1930. gados pārbūvēts. Tas atrodas baznīcas dārzā dievnama priekšējā daļā kreisajā pusē. Baznīcu ieskauj dārzs, ko noslēdz dzelzs žogs ķieģeļu stabiņos. Pie dievnama ir plaša plebānija.

Interjers

Tā ir vienjoma telpa ar koka grīdu un griestiem, kas ir lēzeni segti. Virs ieejas ir kora telpas, kurās atrodas ērģeles un harmonijs. Presbitērija daļa veidota ieapaļā formā, kurā atrodas lielais altāris. Divi sānu altāri ir iebūvēti sienu nišās. Kancele bagātīgi rotāta kokgriezumiem. Dievnama labajos sānos atrodas sakristeja ar liturģisko inventāru.

Draudze

Draudze iekļaujas Romas Katoļu Rīgas Metropolijas klēra Jelgavas diecēzē. Draudzi apkalpo prāvests monsinjors un Bauskas dekanāta dekāns Jānis Zviedrāns. Draudze kā jezuītu misiju punkts pastāvējis jau 18. gadsimtā, bet kā patstāvīga draudze tā darbojās no 19. gadsimta otrās puses. Metriku grāmatas saglabājušās no 1898. gada, kad tajā laikā tā bijusi Telšu diecēzes Skaistkalnes filiāle. Draudzei piederīgi ir katoļi, kas dzīvo Bauskā un tās apkārtnē. Dievkalpojumi notiek katru dienu, baznīca ir atvērta tikai dievkalpojumu laikā.

Draudzes lielākie svētki

Draudzes lielākie svētki ir Jaunais gads, Vissvētākā Sakramenta svētki, Svētā Asīzes Franciska diena.
Tokijas maratons

Tokijas maratons (japāņu: 東京マラソン) ir kopš 2007. gada Tokijā, Japānā februāra beigās ikgadēji notiekošs maratons.
Kopš 2013. gada Tokijas maratons ietilpst World Marathon Majors sacensību seriālā. Maratonā piedalās gan profesionāļi, gan amatieri. Maratonā uzvaru nav guvis neviens Latvijas pārstāvis. Līdz 2007. gadam Tokijā notika Tokijas starptautiskais maratons (pāra gadi) un Tokijas Draudzības starptautiskais maratons (nepāra gadi).